Source: http://www.bihon.ro/csm-digi-a-pierdut-doua-puncte-in-fata-sportului/1500400
Timestamp: 2017-10-22 01:09:41+00:00

Document:
CSM Digi a pierdut două puncte în faţa Sportului - BIHON
CSM Digi a pierdut două puncte în faţa Sportului
la	1. februarie 2015 17:39
Puşcaş (în dreapta) a debutat oficial FOTO: INTER.IT
Multipla campioană CSM Digi a obţinut o victorie şi un egal, scoruri 12-5, respectiv 6-6, în „dubla” cu Sportul Studenţesc Corona, din etapa a 12-a a Superligii Naţionale de polo.
Cele două partide au avut aspecte complet diferite. Primul meci a fost la discreţia campionilor, care s-au aflat la conducere în permanenţă, cu excepţia debutului, când Sportul a deschis scorul.
Lucrurile s-au schimbat însă în meciul al doilea, al cărui scor a fost viciat în mod evident de arbitrajul prestat de Radu Matache (Bucureşti) şi Tóth Ferenc (Târgu Mureş). CSM Digi a avut o evoluţie mult mai modestă faţă de primul meci, în timp ce Sportul a îndrăznit mai mult, reuşind în cele din urmă să smulgă un punct nesperat în faţa campionilor. Lipsită de aportul centrului Korolja, accidentat, echipa noastră a jucat slab, în special în faza ofensivă, nereuşind să înscrie decât şase goluri. Au contribuit la acest fapt şi nenumăratele faulturi în atac dictate cu nonşalanţă împotriva orădenilor de către cei doi arbitri. CSM Digi a condus cu 5-4 înaintea ultimului sfert, care avea să fie extrem de tensionat. Oanţă a egalat pentru Sportul, scor 5-5, după care Ramiro Georgescu şi-a readus echipa în avantaj, scor 5-6. Acelaşi Georgescu a înscris apoi un nou gol, anulat însă în mod eronat de arbitrul Tóth, care a considerat că orădeanul s-ar fi aflat la mai puţin de doi metri de poarta lui Ţic. Gazdele au egalat apoi din sperioritate numerică, scor 6-6, după care orădenii au mai avut la dispoziţie 40 de secunde pentru un ultim atac. Echipa noastră n-a fost însă lăsată să se apropie de poartă, arbitrii dictând din nou un fault în atac şi meciul s-a încheiat cu o remiză puţin scontată.
„A fost viciere clară de rezultat în meciul doi”
Conducătorii CSM Digi erau indignaţi la finele celei de-a doua partide cu Sportul Studenţesc Corona. Preşedintele CS Municipal, Florin Birta, care este totodată vicepreşedinte al FR Polo, ne-a declarat că echipa orădeană va înainta un memoriu împotriva arbitrajului de la acel meci. „Lucrurile nu vor rămâne aşa, nu putem tolera să fim dezavantajaţi de arbitri într-un astfel de mod. „Vom analiza meciul fază cu fază, pentru că am fost furaţi nu numai la acel gol anulat, ci şi în alte nenumărate faze, în care s-au dictat foarte multe faulturi nejustificate pe atacurile noastre. Dacă se va constata că arbitrii au greşit în mod deliberat, atunci să plătească şi să fie suspendaţi, să nu mai aibă ce căuta în acest sport”, a afirmat conducătorul CSM Oradea.
Organizatorul de competiţii Dorin Roşca a fost la fel de tranşant. „Am revăzut acea fază, a golului anulat, de mai multe ori şi nu încape nicio îndoială, a fost gol valabil. Ramiro se afla dincolo de linia de doi metri, deci nu existau motive pentru ca golul să nu fie acordat. Dar în afară de aceasta, nu am fost pur şi simplu lăsaţi să atacăm, s-au acordat circa 15 faulturi în atac împotriva echipei noastre. A fost în mod clar o viciere de rezultat în acest al doilea meci, în urma unui arbitraj tendenţios. Greşelile au fost doar într-un singur sens, nu se poate vorbi de erori omeneşti, întâmplătoare. Arbitrii nu ne-au lăsat să câştigăm, pentru că şi Steaua făcuse înaintea noastră o remiză cu Dinamo”, a spus Dorin Roşca.
Bazinul din Braşov
Sportul Studenţesc Corona – CSM Digi Oradea 5-12 (1-3, 3-5, 0-2, 1-2) şi 6-6 (1-1, 1-2, 2-2, 2-1)
Sportul Studenţesc Corona: M. Ţic, Vochin – portari; Benic 1+1, Vl. Georgescu 1+0, Delas, Cotrău, Rădoi, Dragomirescu, Pandelea, Căt. Stan 2+2, Oanţă 0+2, Adr. Stan, Gospodinov 1+1, Jerkovic, Ed. Andrei. Antrenor: Aurelian Georgescu
CSM Digi: Pjetlovic, D. Creţu – portari; R. Szabó 2+0, Negrean 4+3, Korolja 2+0, Alexa 0+1, Popoviciu, Freundlich, Cupic, A. Creţu 0+1, Dunca 1+0, R. Georgescu 1+1, Kádár 1+0, B. Câmpianu 1+0. Antrenor: Dorin Costrăş
Arbitri: Radu Matache (Bucureşti), Tóth Ferenc (Târgu Mureş)
Taguri: csm digi oradea, polo, sportul studentesc corona

References: CSM 
 CSM 
 CSM 
 CSM 
 CSM 
 CSM 
 CSM 

CSM 
 csm